Anfisa Agejeva

Anfisa Maksimovna Agejeva, også Anfisa/Anfissa Agueva/Ageyeva (russisk: Анфиса Максимовна Агеева, opprinnelig Zakharova (russisk: Захарова; født 12. februar 1952 i Kanjovka, Murmansk, Sovjetunionen)) er en kildinsamisk forfatter, oversetter, musiker og aktivist fra Russland. I 2001 ble hun den første samiske deltakeren fra Russland til å delta i Sámi Grand Prix og den første russiske deltakeren til å vinne Sámi Grand Prix.

Familiebakgrunn
Anfisa Maksimovna Zakharova ble født 12. februar 1952 i Kanjovka. Foreldrene hennes var reindriftssamer og dekorerte krigsveteraner. Faren hennes var Maksim Antonovitsj Zakharov (1919–1984) og moren hennes var Marija Ivanovna Zakharova (1922–2008). Sammen hadde de ni barn.

I 1962 vedtok Sovjetunionen å bygge vannkraftverket Serebrjanskaja i nærheten av hvor de bodde. For å bygge vannkraftverket, måtte man demme elven Koarrdõgk. Noen år senere, da hele landsbyen Koarrdõgk skulle bli oversvømt og senket under vann, ble familien flyttet til Lovozero.

Musikk 
Kildinsamenes tradisjonelle vokalmusikk, kalt livvt eller luvvt (kildinsamisk: лыввьт eller луввьт), har vært en del av Agejevas liv siden hun ble født. Både Agejevas mor og bestemor sang luvvt og moren hennes var en kjent sanger. Moren hennes sang sammen med musikkgrupper som Lujavvr (kildinsamisk: Луяввьр) og Ojjar (kildinsamisk: Ойяр). Noen av hennes luvvt har blitt registrerte; disse er arkiverte i Norge, Estland, Tyskland etc. Agejevas søster, Domna Khomjuk, er også kjent for sin luvvt-sang. 

Agejeva har gjennom årene fremført luvvt mange ganger i joikkategorien i Sámi Grand Prix, både alene og sammen med søsteren Domna Khomjuk. I 2001 deltok Agejeva i Sámi Grand Prix for første gang, med en luvvt kalt «Meleš», og vant joikkategorien. I 2003 deltok hun på nytt i samme kategori, men denne gangen med søsteren Domna Khomjuk. Deres luvvt ble kalt «Duottar». Agejeva deltok igjen i Sámi Grand Prix i 2007 og 2013, med henholdsvis bidragene «Sorrow» og «Luottáš». I 2019 var hun og søsteren tilbake i Sámi Grand Prix med en luvvt kalt «Vuess». Siden seieren i 2001 har ikke Agejeva plassert seg blant de tre beste i joikkategorien. 

I tillegg til å framføre luvvt, samler Agejeva og søsteren hennes også inn luvvt og registrerer dem, for å sikre at fremtidige generasjoner har tilgang til dem.

Skriftlige arbeid
Agejeva har oversatt bøker og sanger til morsmålet hennes kildinsamisk. For eksempel oversatte hun i 2021 den tradisjonelle seiersdagssangen til kildinsamisk, med tittelen «Вуэјјтэм Пе̄ййв».

Referanser 

Samiske musikere
Personer fra Murmansk oblast
Vinnere av Sámi Grand Prix